มันนี่ทูเดย์
เอสเอ็มอีแบงก์ปล่อยกู้ที่ขอนแก่น
13 ม.ค. 2558

เอสเอ็มอีแบงก์ปล่อยกู้ที่ขอนแก่น
นายสุพจน์ อาวาส กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า เอสเอ็มอีแบงก์ได้ให้สินเชื่อผู้ประกอบการตลาดประตูน้ำขอนแก่น เพื่อต่อยอดธุรกิจ ผู้ประกอบการสามารถกู้ไปเพื่อลงทุน ขยาย ปรับปรุง หรือเป็นเงินทุนหมุนเวียนในกิจการ โดยเป็นสินเชื่อเอสเอ็มอีรายย่อย หรือ Small SMEs ให้กู้สูงสุด 1 ล้านบาท ผ่อนนาน 7 ปี และปลอดเงินต้น 1 ปี โดยมีบรรษัทประกันสินเชื่ออุตสาหกรรมขนาดย่อม (บสย.) ค้ำประกัน โดยเอสเอ็มอีแบงก์จะคิดอัตราดอกเบี้ยพิเศษปีแรก 8.7% เท่านั้น เริ่มเปิดให้ยื่นคำขอกู้ได้ภายในวันที่ 31 มี.ค.นี้ 
ทั้งนี้ ตลาดประตูน้ำขอนแก่น เป็นแหล่งแฟชั่นค้าปลีกและส่งที่ใหญ่ที่สุดในภาคอีสาน มีร้านค้าจำนวนหลายประเภท อาทิ เครื่องนุ่งห่ม แฟชั่น กิฟต์ช็อป ผลิตภัณฑ์ความสวยความงาม เครื่องประดับ เป็นต้น ซึ่งมีร้านค้ามากกว่า 2,000 ร้าน 
เคทีซีผุดแคมเปญช็อปฉลองปีใหม่
นายณัฐสิทธิ์ สุนทราณู ผู้อำนวยการธุรกิจบัตรเครดิต บริษัท บัตรกรุงไทย (เคทีซี) เปิดเผยว่า เคทีซีจับมือ 10 พันธมิตรศูนย์การค้าช็อปปิ้งชั้นนำใจกลางกรุงเทพฯ ได้แก่ สยามดิสคัฟเวอรี่, สยามเซ็นเตอร์, สยามพารากอน, เซ็นทรัลเวิลด์, เอราวัณ แบงค็อก, เพรสิเด้นท์ ทาวเวอร์ อาเขต, อัมรินทร์ พลาซ่า, เกษร, เซ็นทรัล เอ็มบาสซี และเอ็มโพเรียม ออกแคมเปญการตลาด “ช้อปฉลองปีใหม่ รับคืนไม่จำกัด ด้วยบัตรเครดิตเคทีซี” ตั้งแต่วันนี้-31 ม.ค.นี้
ทั้งนี้ สมาชิกผู้ถือบัตรแลกรับเงินคืนสูงสุด 20% เมื่อใช้จ่ายผ่านบัตรเครดิตเคทีซี ณ ร้านค้าต่างๆ ภายในศูนย์การค้าที่ร่วมรายการ และใช้คะแนนสะสมเท่ากับจำนวนยอดใช้จ่ายที่กำหนดต่อเซลล์สลิป หรือรับบัตรกำนัลมูลค่า 300 บาท เมื่อสมาชิกใช้จ่ายผ่านบัตรครบทุก 1 หมื่นบาท/เซลล์สลิป หรือรับรอยัล ออร์คิด พลัส ไมล์ 1,000 ไมล์สะสม เมื่อสมาชิกใช้จ่ายผ่านบัตรครบทุก 2 หมื่นบาท/เซลล์สลิป ตามเงื่อนไขรายการและระยะเวลาสิ้นสุดการมอบสิทธิพิเศษของแต่ละศูนย์การค้าที่ร่วมรายการ